“ทอง” ปิดพุ่ง 31.7 เหรียญ นักลงทุนแห่ซื้อสินทรัพย์ปลอดภัย วิตกเศรษฐกิจสหรัฐถดถอย
“ทอง” ปิดพุ่ง 31.7 เหรียญ นักลงทุนแห่ซื้อสินทรัพย์ปลอดภัย นักลงทุนแห่ซื้อทองคำในฐานะสินทรัพย์ปลอดภัย วิตกกังวลภาวะเศรษฐกิจถดถอย หลังรายงาน GDP สหรัฐหดตัวติดต่อ 2 ไตรมาส โดยสัญญาทองคำตลาด COMEX ส่งมอบเดือนส.ค. ปิดที่ 1,769.2 ดอลลาร์/ออนซ์
“ทอง” ปิดพุ่ง 31.7 เหรียญ นักลงทุนแห่ซื้อสินทรัพย์ปลอดภัย กังวลภาวะเศรษฐกิจถดถอย หลังรายงาน GDP สหรัฐหดตัวติดต่อ 2 ไตรมาส
29 ก.ค. 2565

ผู้สื่อข่าวรายงานว่า สัญญาทองคำตลาดนิวยอร์กปิดพุ่งขึ้นกว่า 30 ดอลลาร์ในวันพฤหัสบดี (28 ก.ค.) โดยได้แรงหนุนจากการที่นักลงทุนแห่ซื้อทองคำในฐานะสินทรัพย์ปลอดภัย ท่ามกลางความวิตกกังวลเกี่ยวกับภาวะเศรษฐกิจถดถอยในสหรัฐ
ทั้งนี้ สัญญาทองคำตลาด COMEX (Commodity Exchange) ส่งมอบเดือนส.ค. พุ่งขึ้น 31.7 ดอลลาร์ หรือ 1.82% ปิดที่ 1,769.2 ดอลลาร์/ออนซ์
ด้านสัญญาโลหะเงินส่งมอบเดือนก.ย. เพิ่มขึ้น 1.268 ดอลลาร์ หรือ 6.82% ปิดที่ 19.868 ดอลลาร์/ออนซ์ ส่วนสัญญาพลาตินัมส่งมอบเดือนต.ค. ลดลง 40 เซนต์ หรือ 0.05% ปิดที่ 876.8 ดอลลาร์/ออนซ์ และสัญญาพัลลาเดียมส่งมอบเดือนก.ย. พุ่งขึ้น 75.80 ดอลลาร์ หรือ 3.8% ปิดที่ 2,080.20 ดอลลาร์/ออนซ์
ขณะที่นักลงทุนพากันเข้าซื้อทองคำในฐานะสินทรัพย์ปลอดภัย หลังจากกระทรวงพาณิชย์สหรัฐเปิดเผยตัวเลขประมาณการครั้งที่ 1 ของผลิตภัณฑ์มวลรวมภายในประเทศ (GDP) ประจำไตรมาส 2 โดยระบุว่า GDP หดตัว 0.9% หลังจากที่หดตัว 1.6% ในไตรมาส 1 ซึ่งการที่ GDP หดตัว 2 ไตรมาสติดต่อกัน ทำให้สหรัฐเข้าสู่ภาวะถดถอย “ทางเทคนิค” โดยเข้าเกณฑ์นิยามของการเกิดภาวะเศรษฐกิจถดถอย
โดยที่ผ่านมา สำนักงานวิจัยเศรษฐกิจแห่งชาติสหรัฐ (NBER) เป็นหน่วยงานที่จะตัดสินเกี่ยวกับการขยายตัวหรือการถดถอยของเศรษฐกิจสหรัฐ โดยจะมีการพิจารณาจากหลายปัจจัย ได้แก่ การจ้างงาน การบริโภค การผลิตในภาคอุตสาหกรรม และรายได้ส่วนบุคคล ก่อนที่จะทำการประกาศอย่างเป็นทางการ
นอกจากนี้ สัญญาทองคำยังได้แรงหนุนจากการที่นักลงทุนคลายความวิตกเกี่ยวกับการปรับขึ้นอัตราดอกเบี้ยของธนาคารกลางสหรัฐ (เฟด) หลังจากที่นายเจอโรม พาวเวล ประธานเฟด ส่งสัญญาณว่าเฟดจะลดความแรงในการปรับขึ้นอัตราดอกเบี้ยในช่วงหลายเดือนข้างหน้า